Putujuća izložba 'Pets In America' i njezin web site
Web stranica uključuje virtuelnu verziju izložbe s odabranim eksponatima te vrlo zgodnu podstranicu s aktivnostima za djecu - slagalica
Naše današnje odredište na internetu je web stranica za osobe koje imaju kućne ljubimce ili samo žele saznati više o odnosu Amerikanaca prema njihovim četveronožnim ili inim životinjskim životnim pratiocima. Web stranica temelji se na putujućoj izložbi, koju je organizirao Muzej McKissick Sveučilišta Južne Karoline. Web stranica 'Pets in America' uključuje virtuelnu verziju izložbe s odabranim eksponatima. Tu je i vrlo zgodna podstranica s aktivnostima za djecu, dakle slagalicama, zagonetkama i bojankama koje korisnik može 'skinuti' na vlastiti kompjuter. Imamo i foto-album koji posjetiteljima web stranice pruža pogled na povijesne fotografije Amerikanaca s njihovim ljubimcima. Katherine Grier je kustosica izložbe i autorica prateće monografije, isto tako naslovljene "Pets in America". Kućne ljubimce se često povezuje s djecom, a već odavno ih se smatra načinom učenja djece da preuzimaju odgovornost. No, promjene u demografiji Sjedinjenih Država dovele su i do toga da domaćinstva s kućnim ljubimcima danas češće čine samo odrasli ukućani. "U takvim slučajevima, kućnim ljubimcima se pruža količina pažnje – i materijalne potrošnje – kakvu inače ne bi uživali. Ljudi imaju dovoljno novca za trošenje, a prema svojim kućnim ljubimcima razviju vrlo jake emocionalne veze. Za neke, oni su surogati djece. Za druge, životni suputnici" - objašnjava Katherine Grier. Izložba na Internetu u središtu ima kućne ljubimce u Americi, no Katherine Grier kaže da praktički svugdje u svijetu ljudi uživaju u društvu životinjskih ljubimaca: "Čula sam neke ljude kako kažu – i meni su to rekli – da je držanje ljubimaca nešto što se zbiva samo u bogatim zapadnim zemljama. Ustvari, to nije točno. Lokalne okolnosti i dostupne vrste životinja, kao i razlike u kulturološkim vrijednostima, rezultiraju različitim kućnim ljubimcima, ali sama sklonost držanju životinja kao suputnika gotovo je univerzalna." Prava putujuća izložba 'Pets in America' trenutno je – do 6. kolovoza – izložena u Državnom muzeju Indiane. No, ako vam nije dostupna u stvarnosti, uvijek ju barem djelomice, možete pogledati na internetu, na adresi petsinamerica.org.